ประกาศกรมพัฒนาธุรกิจการค้า เรื่อง กำหนดแบบการแจ้ง และหนังสือรับรองการประกอบธุรกิจของคนต่างด้าว พ.ศ. 2554
ประกาศกรมพัฒนาธุรกิจการค้า
ประกาศกรมพัฒนาธุรกิจการค้า
เรื่อง
กำหนดแบบการแจ้ง และหนังสือรับรอง
การประกอบธุรกิจของคนต่างด้าว
พ.ศ. ๒๕๕๔[๑]
 

เพื่อเป็นการอำนวยความสะดวกให้กับประชาชน ผู้ประกอบธุรกิจ
และหน่วยงานต่าง ๆ หน่วยราชการที่เกี่ยวข้องกับการเริ่มต้นธุรกิจ ซึ่งได้แก่
กรมพัฒนาธุรกิจการค้า กรมสรรพากร กรมสวัสดิการและคุ้มครองแรงงาน
และสำนักงานประกันสังคม
จึงได้บูรณาการกระบวนงานในการขอรับใบอนุญาตประกอบธุรกิจของคนต่างด้าวร่วมกัน

อาศัยอำนาจตามความในข้อ ๑ และข้อ ๑๐
แห่งกฎกระทรวงกำหนดหลักเกณฑ์และวิธีการในการแจ้งเพื่อขอหนังสือรับรองการประกอบธุรกิจของคนต่างด้าว
พ.ศ. ๒๕๔๖ ซึ่งออกตามความในพระราชบัญญัติการประกอบธุรกิจของคนต่างด้าว พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งตามมาตรา ๒๙ ประกอบกับมาตรา ๓๓ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติของกฎหมาย
อธิบดีกรมพัฒนาธุรกิจการค้าจึงออกประกาศไว้ ดังต่อไปนี้

ข้อ ๑ ประกาศนี้เรียกว่า
ประกาศกรมพัฒนาธุรกิจการค้า เรื่อง
กำหนดแบบการแจ้งและหนังสือรับรองการประกอบธุรกิจของคนต่างด้าว พ.ศ. ๒๕๕๔

ข้อ ๒ ประกาศนี้ให้ใช้บังคับตั้งแต่บัดนี้เป็นต้นไป

ข้อ ๓ ให้ยกเลิกประกาศกรมพัฒนาธุรกิจการค้า
เรื่อง กำหนดแบบการแจ้ง และหนังสือรับรองการประกอบธุรกิจของคนต่างด้าว พ.ศ. ๒๕๔๖
ลงวันที่ ๑๔ พฤษภาคม พ.ศ. ๒๕๔๖

ข้อ ๔ การแจ้งเพื่อขอหนังสือรับรองการประกอบธุรกิจ
ให้ใช้แบบการแจ้งตามแบบ ต.6 ที่กำหนดไว้ท้ายประกาศนี้

ข้อ ๕ หนังสือรับรองการประกอบธุรกิจ
ให้ใช้แบบ ต.7 ที่กำหนดไว้ท้ายประกาศนี้

ข้อ ๖ การแจ้งเพื่อขอหนังสือรับรองการประกอบธุรกิจที่ได้ยื่นไว้ต่ออธิบดีก่อนวันที่ประกาศนี้มีผลใช้บังคับให้ถือว่าเป็นแบบการแจ้งเพื่อขอหนังสือรับรองการประกอบธุรกิจที่ได้ยื่นไว้ตามประกาศนี้

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๒๙ ธันวาคม พ.ศ. ๒๕๕๔
บรรยงค์
ลิ้มประยูรวงศ์
อธิบดีกรมพัฒนาธุรกิจการค้า
[เอกสารแนบท้าย]

๑. แบบการแจ้งเพื่อขอหนังสือรับรอง ตามมาตรา ๑๑ แห่งพระราชบัญญัติการประกอบธุรกิจของคนต่างด้าว
พ.ศ. ๒๕๔๒ (แบบ ต.6)
๒. หนังสือรับรองการประกอบธุรกิจ (แบบ
ต.7)

(ดูข้อมูลจากภาพกฎหมาย)










ปริยานุช/ผู้จัดทำ
๒๖ มกราคม ๒๕๕๕

ชาญ/ผู้ตรวจ
๓ กุมภาพันธ์
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๒๒ ง/หน้า ๑๘/๒๔ มกราคม ๒๕๕๕